หุ้นกระทิงสูงสุดเฉียด14ปี
ดัชนีหุ้นนิวไฮรอบ 13 ปี 8 เดือน เก็งศาลตัดสินคดีมาบตาพุดออกมาดี 2 ก.ย. ฟิทช์เชียร์ 4 ธนาคารใหญ่กำไรโตถึงปีหน้า
17 ส.ค. 2554

ดัชนีหุ้นนิวไฮรอบ 13 ปี 8 เดือน เก็งศาลตัดสินคดีมาบตาพุดออกมาดี 2 ก.ย. ฟิทช์เชียร์ 4 ธนาคารใหญ่กำไรโตถึงปีหน้า
ตลาดหุ้นวิ่งฉิวต่อเนื่อง ระหว่างวันขึ้นไปถึง 924.88 จุด ก่อนย่อมาปิดที่ระดับ 919.34 จุด เพิ่มขึ้น 6.15 จุด ทำสถิติสูงสุดในรอบ 13 ปี 8 เดือน เมื่อเทียบกับวันที่ 2 ธ.ค. 2539 ดัชนีปิดที่ 920.63 จุด และส่งผลให้ราคาหุ้นของบริษัทจดทะเบียนหลายแห่งทำสถิติสูงสุดเช่นกัน อาทิ ธนาคารกสิกรไทย (KBANK) ปิดที่ 113.50 บาท บวก 5 บาท หรือ 4.61% ถือว่าสูงสุดในรอบ 13 ปี 8 เดือนเช่นกัน
มาร์เก็ตติง เปิดเผยว่า นักลงทุนต่างชาติยังคงเข้ามาซื้อสุทธิ 1,899 ล้านบาท ทำให้เงินบาทแข็งค่าที่สุดในรอบกว่า 3 ปี และวันที่ 2 ก.ย. ศาลปกครองกลางนัดฟังคำตัดสินคดีมาบตาพุด ซึ่งตลาดและนักวิเคราะห์ต่างคาดว่าจะออกมาดี หลังจากคณะรัฐมนตรีมีมติเรื่องกิจการร้ายแรง 11 ประเภท จึงมีแรงซื้อหุ้นขนาดใหญ่ที่จะได้รับผลดีจากคำตัดสินของศาล 
บริษัทหลักทรัพย์ (บล.) ทิสโก้ ระบุในบทวิเคราะห์ว่า คำตัดสินของศาลปกครองกลางน่าจะออกมาในทางบวก เป็นผลดีต่อบรรยากาศการลงทุนโดยรวม แต่ต้องติดตามช่วงหลังคำตัดสินต่อไป เนื่องจากเครือข่ายประชาชนภาคตะวันออกน่าจะมีการอุทธรณ์ต่อศาลปกครองสูงสุด และอาจมีการฟ้องร้องในประเด็นอื่นๆ เช่น การไม่ยอมรับ 11 ประเภทกิจการ เพราะแตกต่างจาก 18 ประเภทกิจการ ที่คณะกรรมการ 4 ฝ่ายเสนอ เป็นต้น 
น.ส.ณัฐรินทร์ ตาลทอง ประธานกรรมการบริหาร บล.กสิกรไทย กล่าววา ภาวะตลาดหุ้นที่ดีขึ้นทำให้บริษัทปล่อยสินเชื่อเพื่อซื้อหลักทรัพย์ (มาร์จินโลน) เพิ่มขึ้นเป็น 1,500 ล้านบาท จากเดิมที่คณะกรรมการมีมติให้ปล่อยมาร์จินเมื่อช่วงต้นปีจำนวน 900 ล้านบาท 
“บริษัทเน้นการปล่อยมาร์จินในกลุ่มลูกค้าชั้นดีและหุ้นในกลุ่ม 100 อันดับแรก จึงยังไม่พบว่าปัญหาผิดนัดชำระหนี้” น.ส.ณัฐรินทร์ กล่าว
นายวินเซนต์ มิลตัน กรรมการผู้จัดการของฟิทช์ เรทติ้งส์ (ประเทศไทย) และผู้อำนวยการอาวุโสฝ่ายสถาบันการเงิน กล่าวว่า การเติบโตของสินเชื่อที่สูงขึ้นและการตั้งสำรองหนี้สงสัยจะสูญที่ลดลงจะช่วยให้ธนาคารพาณิชย์ไทยมีกำไรสุทธิสูงขึ้นในปี 2553 และ 2554 หากเศรษฐกิจยังคงสามารถเติบโตอย่างต่อเนื่อง 
ทั้งนี้ ฟิทช์คาดว่าผลการดำเนินงานโดยรวมของธนาคารพาณิชย์ขนาดใหญ่ ได้แก่ ธนาคารกรุงเทพ (BBL) ธนาคารกสิกรไทย (KBANK) และธนาคารไทยพาณิชย์ (SCB) น่าจะยังคงแข็งแกร่งกว่าค่าเฉลี่ยของอุตสาหกรรม 
สำหรับธนาคารกรุงศรีอยุธยา (BANK) ฟิทช์ คาดว่าจะเริ่มมีผลการดำเนินงานที่แข็งแกร่งเช่นกัน
ขณะที่ธุรกิจโทรคมนาคมไทย นางโอบบุญ ถิรจิต ผู้ช่วยผู้อำนวยการฝ่ายธุรกิจภาคอุตสาหกรรมของฟิทช์ เรทติ้งส์ (ประเทศไทย) กล่าวว่า ฟิทช์ยังมองว่าความไม่แน่นอนทางนโยบาย กฎหมาย และกฎระเบียบ ยังคงเป็นปัจจัยเสี่ยงหลัก ซึ่งอาจส่งผลกระทบต่อผู้ประกอบกิจการโทรคมนาคมไทย 
“การเปิดประมูลใบอนุญาต 3จี จะเป็นจุดเริ่มต้นที่ดีในการพัฒนาโครงสร้างของอุตสาหกรรมโทรคมนาคม ระดับหนี้สินของผู้ประกอบการอาจเพิ่มขึ้นสูง หากราคาประมูลสูงกว่าที่คาดไว้อย่างมีนัยสำคัญ” นางโอบบุญ กล่าว
อย่างไรก็ตาม ฟิทช์มองว่าบริษัท แอดวานซ์ อินโฟร์ เซอร์วิส (ADVANC) และบริษัท โทเทิ่ล แอ็คเซ็ส คอมมูนิเคชั่น (DTAC) จะมีฐานะการเงินที่สามารถรองรับการลงทุนที่เพิ่มขึ้นได้